ไฟแนนซ์ทูเดย์
โดย...ช.ชดา
21 ก.ค. 2558

โดย...ช.ชดา
...ถึง พล.อ.ประยุทธ์ จันทร์โอชา นายกรัฐมนตรี จะยืนยันว่า ไม่มีการปรับคณะรัฐมนตรี โดยเฉพาะทีมเศรษฐกิจ แต่ก็ยังมีข่าวลือไม่ยอมหยุดว่าจะต้องปรับแน่ๆ ตำแหน่งยอดนิยมที่ลือว่าจะมีการเปลี่ยนตัว คือสมหมาย ภาษี รมว.คลัง และ ปีติพงศ์ พึ่งบุญ ณ อยุธยา รมว.เกษตรฯ
มีคนไปวิ่งทั้งสองตำแหน่งนี่เยอะแยะ แต่เรื่องนี้ไม่มีเสียล่ะที่จะหลุดจากปากของรองนายกฯ อุ๋ย ม.ร.ว.ปรีดิยาธร เทวกุล ว่าอะไร ยังไง อย่าถามให้ลำบากใจ ยามนี้ทุกคนเลี่ยงที่จะทำให้เห็นภาพความขัดแย้งทางการเมือง
ดีที่สุดเมื่อถูกถาม ก็ร้องเพลงเราจะทำตามสัญญาขอเวลาอีกไม่นาน ฯลฯ แทนคำตอบดีกว่า
...คุณปั้น บัณฑูร ล่ำซำ ประธานกรรมการธนาคารกสิกรไทย อยากขออภัยต่อลูกค้าธนาคารที่ไม่ได้ติดตามข่าวสารว่าธนาคารปิดปรับปรุงระบบไอทีของแบงก์ เมื่อวันที่ 17-19 ก.ค.ที่ผ่านมา ทำให้ไม่ได้รับความสะดวกทำธุรกรรมการเงินไม่ได้ แต่ไม่สามารถจะไปขออภัยลูกค้าได้ทุกคน ได้แต่คอยตามติดการปรับปรุงระบบให้ทำเสร็จเร็วที่สุด จนทีมงานจัดการเสร็จก่อนเวลาเกือบ 20 ชั่วโมง กลับมาเปิดให้บริการได้ภายในบ่ายวันที่ 19 นับว่าทำตามสโลแกน ฝากให้เราช่วยดูแลอย่างเต็มที่จริงๆ
...ขอตบมือให้ธนาคารกรุงเทพที่ไม่มีนโยบายโทรมาขายบัตรเครดิต ขายประกัน ฯลฯ ทางโทรศัพท์ เพราะไม่อยากเจอปัญหาโดนลูกค้าร้องเรียนหลอกขายผลิตภัณฑ์การเงินแต่บอกลูกค้าเป็นเงินฝาก
...บริษัท เมืองไทยประกันชีวิต จะเปิดตัวโครงการ “เมืองไทย มาราธอน 2015”  เป็นรายการวิ่งมาราธอนซีรี่ส์ ครบทั้ง 4 ภาค ครั้งแรกในประเทศไทย โดย สาระ ล่ำซำ กรรมการผู้จัดการบริษัท จะมาเล่าที่มาที่ไปของกิจกรรมส่งเสริมสุขภาพประชาชนให้แข็งแรง อันเป็นหนึ่งในภารกิจสำคัญของบริษัทประกันชีวิต